विकीलीक्स का मालिक पागल है : मायावती  
विकीलीक्स के खुलासे पर यूपी की मुख्यमंत्री मायावती ने प्रेस कॉन्फ्रेंस करके कहा है कि विकीलीक्स का मालिक पागल हो गया है।
विकीलीक्स के खुलासे पर यूपी की मुख्यमंत्री मायावती ने प्रेस कॉन्फ्रेंस करके कहा है कि विकीलीक्स का मालिक पागल हो गया है। उसे पागलखाने भेज देना चाहिए। अगर उनकी सरकार के पास पागलखाने में जगह न हो तो हमारे आगरा के पागलखाने में भेज दें। मायावती ने साफ-साफ आरोप लगाया कि यह विरोधी पार्टियों की साजिश हैं और विकीलीक्स के साथ विरोध पार्टियां मिली हुई हैं। उन्होंने सतीश मिश्रा के बयान को भी बेबुनियाद बताया है।  इससे पहले विकीलीक्स ने मायावती को लेकर एक खुलासा किया था। इस खुलासे में अमेरिकी दूतावास को भेजे केबल के मुताबिक बीएसपी के राष्ट्रीय उपाध्यक्ष और राज्यसभा सांसद सतीश चंद्र मिश्रा ने मायावती को भ्रष्ट और तानाशाह बताया था। यह बात 29 मई 2007 की है, जब अमेरिकी अफसरों ने मिश्रा से बातचीत की थी। भेजे केबल के मुताबिक उन्होंने यह बात मायावती के शपथ लेने के 16 दिन बाद कही थी। मायावती को सत्ता दिलाने में सतीश चंद्र मिश्रा का अहम रोल रहा है।  यही नहीं विकीलीक्स ने अपने खुलासे में यह भी बताया कि मायावती ने अपने लिए खास किस्म के सैंडल मंगवाने के लिए मुंबई एक प्राइवेट जेट विमान भेजा था।